חוק נכי רדיפות הנאצים (תיקון מס' 21), התשע"ו-2016
הצעת חוק פרטית, הכנסת ה-20
פורסם: ספר החוקים, חוברת 2537, עמ' 623, 2016-03-17T00:00:00+02:00
חוק נכי רדיפות הנאצים (תיקון מס' 21), התשע"ו–2016 (להלן – חוק נכי רדיפות הנאצים), קובע הסדרים משלימים וממשיכים לתיקון מס' 20 לחוק שנחקק בעבר. תיקון מס' 20 לחוק, הסדיר את שכר הטרחה המרבי שעורכי דין ומטפלים בתביעה רשאים לגבות מניצולי שואה בעד טיפול בתביעות שונות שמוגשות על ידם, ויצר מנגנון השבה של עודף שכר הטרחה, לפרק זמן מוגבל של שנה. תחילה, נקבע בתיקון מס' 21 תקופת הארכה של שנה נוספת למנגנון ההשבה, עד לסוף שנת 2016.
שנית, נקבעה בחוק הבהרה לעניין סכומי שכר הטרחה העודפים שיש להשיב. נקבע כי לסכומים שעל פיהם יחושב עודף שכר הטרחה שיש להשיב, יש להוסיף מס ערך מוסף, וכי עורך דין או מטפל בתביעה לא יהא רשאי לגבות מניצול השואה המבקש את החזרת עודף שכר הטרחה, כל סוג של עמלה, הוצאה או החזר, בעד הטיפול בבקשה.
שלישית נקבעה הבהרה לגבי גביית שכר טרחה בגין ערר או ערעור שנדחה, נמחק או שהטיפול בו הופסק. נקבע כי במקרים שבהם לאחר ההחלטה המינהלית הוגש ערר לוועדת עררים או ערעור לבית המשפט, והערר או הערעור נמחק, נדחה או שהטיפול בו הופסק, לא ניתן יהיה לגבות שכר טרחה בגין הגשת הערר או הערעור. עם זאת, נקבע במסגרת הוראות התחולה, כי במקרה שהסכם שכר הטרחה הכיל רכיב של תשלום בגין עבודה שאינו מותנה בתוצאות, עורך הדין יהיה זכאי לשכר הטרחה בגין עבודה ששולם בפועל בהתאם להסכמה או הסכום שנקבע בתיקון מס' 20, לפי הגבוה מבניהם.
לבסוף במסגרת התיקון לחוק נכי רדיפת הנאצים, תוקן גם חוק התביעות של קורבנות השואה (הסדר הטיפול), התשי"ז–1957. נקבע בחוק זה, כי שכר הטרחה המרבי שניתן יהיה לגבות בעד טיפול בתביעה לפי החוק הגרמני לתשלום קצבאות לעובדי גטאות, יעמוד על 7.5% מהתשלום החד פעמי שמשולם למפרע בגין התביעה. נקבע כי הסדר זה יחול רק על הסכמי שכר טרחה חדשים שייכרתו לאחר כניסתו של התיקון המוצע לתוקף. במקביל לכך, תוקן גם חוק הסיוע המשפטי, התשל"ב–1972. בתיקון זה, הוסמך האגף לסיוע המשפטי להעניק סיוע משפטי חינם לניצולי שואה, במקרה שבו עורך הדין גבה מהם שכר טרחה גבוה יותר מזה האמור.